Bħala parti mill-Aġenda tal-Mexxejja tagħna ser ikollna diskussjoni informali bejn is-27 dwar il-kompożizzjoni l-ġdida tal-Parlament Ewropew wara Brexit u kwistjonijiet istituzzjonali oħrajn, u oħra separata dwar il-baġit pluriennali tal-UE wara l-2020. Wara l-konsultazzjonijiet li għamilt, nixtieq nipprovdi l-kuntest għad-diskussjonijiet tagħna. L-ewwel nett, jeħtieġ li nħarsu lejn il-kompożizzjoni tal-Parlament Ewropew futur wara Brexit. Jidher naturali li l-fatt li jkun hemm inqas Stati Membri għandu jfisser inqas siġġijiet. Il-Parlament stess ippropona soluzzjoni, b'kont meħud tat-tibdil demografiku tul is-snin li għaddew u l-prinċipju tal-proporzjonalità digressiva, li jirriżulta f'705 membru parlamentari minflok is-751 li hemm bħalissa. Is-siġġijiet li jifdal jinżammu bħala riżerva għat-tkabbir futur tal-UE. Jidher li din il-proposta tista' tiġi sostnuta b'mod wiesa' u, jekk naqblu lkoll, ser isegwu l-proċeduri legali, li jwasslu għal Parlament Ewropew iżgħar mill-elezzjonijiet Ewropej tal-2019 'il quddiem. It-tieni kwistjoni tirrigwarda n-nomina tal-President tal-Kummissjoni Ewropea. Il-partiti politiċi Ewropej beħsiebhom jinnominaw kandidati ewlenin (magħrufa bħala ) bħala l-favoriti tagħhom għal din il-kariga. Huma applikaw dan il-proċess għall-ewwel darba fl-2014. Il-Parlament Ewropew jesiġi li l-kandidat għal President tal-Kummissjoni Ewropea mressaq mill-Kunsill Ewropew jintgħażel esklużivament minn fost dawk il-kandidati ewlenin. Din il-proposta, li l-għan tagħha huwa li jiġi stabbilit tip ta' awtomatiżmu, ser tkun fost is-suġġetti tad-diskussjoni tagħna. Idea oħra ġdida b'rabta mal-elezzjonijiet Ewropej hija l-ħolqien ta' listi transnazzjonali. Dan il-proġett mhuwiex mingħajr mertu u żgur li jixraq li jiġi diskuss bil-ħsieb tal-elezzjonijiet tal-2024. Għadd ta' kwistjonijiet istituzzjonali oħrajn, li issemmew ukoll fil-kuntest tat-tħejjijiet, iżda li m'għandhomx għalfejn jiġu indirizzati issa, jinkludu: l-għadd ta' Kummissarji Ewropej, il-possibilità ta' fużjoni tal-President tal-Kummissjoni u dak tal-Kunsill Ewropew, karti ħomor għall-parlamenti nazzjonali u l-votazzjoni b'maġġoranza kwalifikata. It-tieni tema ġenerali tagħna tirrigwarda l-Qafas Finanzjarju Pluriennali (QFP) wara l-2020. F'Ottubru tas-sena li għaddiet, qbilna li jkollna dibattitu dwar il-prijoritajiet tagħna biex il-Kummissjoni Ewropea tkun tista' tirċievi orjentazzjoni politika mill-Kunsill Ewropew qabel ma tfassal il-proposti tagħha. F'dibattiti reċenti stabbilixxejna prijoritajiet ġodda, bħat-twaqqif tal-migrazzjoni illegali, it-titjib tas-sigurtà u d-difiża Ewropea kif ukoll investiment ikbar fil-programm Erasmus. Barra minn hekk, ser ikollna niffaċċaw l-kwistjoni ta' lakuna fil-baġit tal-UE minħabba Brexit. Dan juri kemm huma serji l-isfidi li għandna quddiemna. Apparti dan, hemm ukoll il-kwistjoni marbuta maż-żmien. Hemm ħafna raġunijiet biex inħaffu l-ħidma tagħna fuq il-QFP li jmiss, b'paragun man-negozjati preċedenti. U dan għandu jkun l-għan tagħna, iżda kif ġie indikat minn bosta minnkom matul il-konsultazzjonijiet, jeħtieġ ukoll li nkunu realistiċi. Biex id-diskussjonijiet ikollhom struttura, ħejjejt iż-żewġ noti mehmuża. Dawn jiddeskrivu l-kwistjonijiet l-aktar urġenti, fejn mistennija l-gwida tagħkom. Barra miż-żewġ diskussjonijiet prinċipali, ser ikun hemm kwistjonijiet oħra li ser jiġu diskussi fil-qosor. Wara taħditiet mal-Prim Ministru Gentiloni, ser infakkar fl-importanza li tingħata għajnuna biex jiġu ffinanzjati l-azzjonijiet fil-Libja. Il-President Anastasiades ser jaġġornana dwar l-iżviluppi marbuta ma' Ċipru, u l-President Macron dwar il-konsultazzjonijiet maċ-ċittadini. Fl-aħħar nett, ser ninfurmakom dwar kif beħsiebni nħejji l-abbozz ta' Linji gwida dwar Brexit għar-relazzjonijiet futuri tagħna mar-Renju Unit qabel il-Kunsill Ewropew tagħna li ser isir f'Marzu fil-format tal-UE27. Il-laqgħa tagħna ser tibda f'nofsinhar (12:00) mal-President tal-Parlament Ewropew Tajani. Wara, ser ikollna ikla ta' ħidma ddedikata għaċ-ċiklu istituzzjonali li jmiss, qabel ma nduru għall-Qafas Finanzjarju Pluriennali wara l-2020. Il-laqgħa tagħna mistennija tispiċċa qabel is-18:30. Nota tal-Aġenda tal-Mexxejja dwar iċ-ċiklu istituzzjonali li jmiss Din ir-riżorsa bħalissa hi disponibbli biss bil-lingwa jew il-lingwi li ġejjin: Nota tal-Aġenda tal-Mexxejja dwar il-Qafas Finanzjarju Pluriennali (QFP) li jmiss Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa